M-Net bring ‘Starlight Classics’ na die kykers toe | Netwerk24
M-Net bring ‘Starlight Classics’ na die kykers toe
Liefhebbers met ’n wye musieksmaak – van opera tot pop en Afro-soul – kan solank in hul dagboeke die uitsending van ’n musiekallegaartjie op die kassie aanteken.
’n Opname van die RMB Starlight Classics-konsert, wat verlede jaar in September by die Johannesburgse buiteklub aangebied is, gaan in die staat van inperking op 13 April op M-Net uitgesaai word.
Dié konsert, onder leiding van maestro Richard Cock, is verlede jaar vir die 21ste keer aangebied en sluit supersterre soos die sangers Zahara, Lee Scott, Siki Jo-An, Gaston Rivero (tenoor), Nombulelo Yende (sopraan), Musa Ngqungwana (bariton) en die laerskoolsensasie Joshua Bouwer in.
Die pianis Charl du Plessis, die Quava Vocal Group en die Chanticleer Singers is ook op die verhoog.
Die konsertprogram sluit uiteenlopende werke in – van Antonín Dvorák se New World Symphony tot Miriam Makeba se wêreldbekende “The Click Song/Qongqothwane” en die liedjie “Never Enough” uit die rolprent The Greatest Showman.
Hou ook ’n oog op Du Plessis, wat gehore gaan wys hoe hy Edvard Grieg se Klavierkonsert in A mineur en Lady Gaga se liedjie “Bad Romance” saamvoeg.
* Die RMB Starlight Classics-konsert word op 13 April om 15:30 op M-Net (DStv-kanaal 101) uitgesaai.